Ramaphosa weet vandag of hy seëvier‘n Fel stryd woed om die ANC se top pos maar pres. Cyril Ramaphosa sal na verwagting herkies word. (Foto: LUCA SOLA/AFP) Pres. Cyril Ramaphosa sal na verwagting Maandag weet of hy opnuut tot leier van die ANC verkies is. Die stemmery om ŉ nuwe leier te verkies het Sondagaand begin met ŉ al hoe feller stryd tussen die 70-jarige president en sy voormalige minister van gesondheid, dr. Zweli Mkhize. Ramaphosa sal na verwagting in die toppos verkies word, ŉ posisie wat die weg baan vir ŉ tweede termyn as president van die land. Dít ten spyte van die Phala Phala-skandaal en kwaai opposisie binne ANC-geledere. Teen Sondag was die uitslag alles behalwe seker en luidens berigte het afgevaardigdes van verskeie provinsies hul steun na Mkhize geswaai. Meer as vier duisend afgevaardigdes stem by die konferensie by Nasrec in Johannesburg vir die topsewe leiers, wat insluit die partypresident, adjunkpresident, voorsitter en sekretaris-generaal van die ANC. Dit het aanvanklik gelyk of Ramaphosa die leierskapstryd betreklik gemaklik sou wen, maar Lumkile Mondi, ŉ dosent aan Wits, waarsku dat die situasie uiters vloeibaar was. “Dit gaan naelskraap wees,” sê Mondi. Die konferensie het die diepe verdeeldheid in die ANC weer blootgelê. Ná byna drie dekades aan bewind taan die ANC se steun en word hy gekenmerk deur faksiegevegte. Daar was die afgelope paar dae boonop bewerings dat stemme gekoop en agterkamerooreenkomste oor kandidate aangegaan word. Dié gebruik “kan verdelend” wees, het Pule Mabe, woordvoerder van die ANC, die afgelope naweek gesê. “Ons is verbind daartoe om die gebruik van stemkopery te pak. “Hierdie was regtig soos ŉ casino.” Levy Ndou, ŉ politieke ontleder van die Tshwane-universiteit van Tegnologie (TUT), stem saam dat daar agter die skerms ooreenkomste gemaak word, maar hy verwag steeds dat Ramaphosa herkies gaan word.